Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Ŵaefurayimu ŵakutimbana na Yefita (1-7)
-
Ŵeruzgi Ibizani, Eloni, na Abidoni (8-15)
12 Ŵanalume ŵa Efurayimu ŵakachemeka ndipo ŵakambukira ku Zafoni, ŵakati kwa Yefita: “Chifukwa wuli ukatichema yayi kuti tilute nawe apo ukajumphanga kukarwa na Ŵaamoni?+ Tikuwotchenge pamoza na nyumba yako.”
2 Kweni Yefita wakati: “Ine na ŵanthu ŵane tikalimbana nawo chomene Ŵaamoni. Nkhamuchemani kuti munovwire, kweni mukaniponoska chara mu woko lawo.
3 Nkhati nawona kuti muniponoskenge yayi, nkhaŵika umoyo wane pangozi ndipo nkhaluta kukarwa na Ŵaamoni.+ Ndipo Yehova wakaŵapeleka kwa ine. Kasi imwe mwizirachi muhanya uno kuzakalimbana nane?”
4 Penapapo Yefita wakawunganya pamoza ŵanalume ŵa Giliyadi+ ndipo ŵakarwa na Efurayimu. Ŵanalume ŵa Giliyadi ŵakathereska Efurayimu, uyo wakatenge: “Imwe ndimwe ŵakuchimbira kufuma mwa Efurayimu, imwe Ŵagiliyadi ŵa mu Efurayimu na Manase.”
5 Giliyadi wakajanda pa majambuko gha Yorodani+ kuti wakore Efurayimu. Apo ŵanalume ŵa Efurayimu ŵakakhumbanga kuchimbira, ŵakatenge: “Nizomerezgani nambuke,” ndipo ŵanalume ŵa Giliyadi ŵakaŵafumbanga yumozayumoza kuti: “Ndiwe Muefurayimu?” Para wazgora kuti: “Yayi,”
6 ŵakatenge: “Yowoya kuti Shiboleti.” Kweni iyo wakatenge: “Siboleti,” pakuti wakatondekanga kuzunura makora lizgu. Ndipo ŵakamukoranga na kumukomera pa majambuko gha Yorodani. Ntheura Ŵaefurayimu 42,000 ŵakakomeka pa nyengo yira.
7 Yefita wakeruzga Israyeli vyaka 6. Pamanyuma, Yefita Mugiliyadi wakafwa, ŵakamusunga mu msumba wake mu Giliyadi.
8 Pamanyuma pa Yefita, Ibizani wa ku Betelehemu ndiyo wakeruzganga Israyeli.+
9 Wakaŵa na ŵana ŵanalume 30 na ŵana ŵanakazi 30. Wakatuma ŵana ŵake ŵasungwana kuti ŵakatengwe ku ŵanalume ŵa mafuko ghanyake. Wakatora ŵanakazi 30 kuti ŵatorane na ŵana ŵake ŵanalume. Wakeruzga Israyeli vyaka 7.
10 Ndipo Ibizani wakafwa, wakasungika mu Betelehemu.
11 Pamanyuma pa Ibizani, Eloni Muzebuloni ndiyo wakeruzganga Israyeli. Wakeruzga Israyeli vyaka 10.
12 Ndipo Eloni Muzebuloni wakafwa, wakasungika mu Ayijaloni mu charu cha Zebuloni.
13 Pamanyuma pake Abidoni mwana wa Hileli Mupiratoni wakeruzga Israyeli.
14 Wakaŵa na ŵana ŵanalume 40 na ŵazukuru ŵanalume 30 ndipo ŵakendanga pa mbunda 70. Iyo wakeruzga Israyeli vyaka 8.
15 Abidoni mwana wa Hileli Mupiratoni wakafwa, ndipo wakasungika mu Piratoni mu charu cha Efurayimu, mu phiri la Muamaleki.+
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Ŵeruzgi 12
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
tum_Latn tum_Latn tum_Latn unk tum_Latn unk tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn lua_Latn tum_Latn eng_Latn